33. schôdza NR SR - 4.deň - A. dopoludnia
Dátum: 2014-03-21
Poslanec: Matovič, Igor (OĽANO)
Druh vystúpenia: Vystúpenie v rozprave

74. Vážená pani predsedajúca, milé kolegyne, milí kolegovia, vážený pán predkladateľ alebo zástupca predkladateľa, chcel by som vyjadriť svoj osobný názor na niečo, čo sa teda udialo týmto návrhom zákona. Ale vzhľadom na to, že to je spojená rozprava o dvoch návrhoch zákona a pod jedným som aj podpísaný, tak by som chcel vyjadriť aj svoj názor ako predkladateľ toho, by som povedal, toho panenského návrhu zákona, ktorý bol čisto iba na ochranu rodiny alebo o pridaní dvoch viet do ústavy. Zazneli tu kritické slová a mne sa zdá, že takto nejakým spôsobom polarizujeme, že teda jedni hovoria kšeft a druhí hovoria, že nie politická dohoda, a ja si osobne myslím, že ono to je jedno aj druhé. Je to politická dohoda a zároveň je to kšeft. Ak by takáto dohoda medzi KDH a SMER-om nastala po prezidentských voľbách, alebo opačne, nenastala práve pred prezidentskými voľbami, tak by to bola klasická politická dohoda. Dobre, jedni chcú niečo úprimne zrejme zmeniť, lebo jednoducho nie je žiadna kampaň, tak asi by to bolo úprimné, druhí chcú niečo úprimne zmeniť, nech je kampaň, dohodneme sa, spoločne to predložíme, však nebudeme zase z ústavy robiť trhací kalendár a nebudeme zbytočne ústavu upravovať dvomi zákonmi, keď to môžme upraviť jedným. Ale čo je, čo z tejto politickej dohody medzi KDH a SMER-om robí čistý, politický kšeft, čistú prostitúciu, je to, že sa to udialo tak, aby tento deň nastal práve dnes. Aby práve dnes, kedy je týždeň pred druhým kolom prezidentských volieb, zrazu niekto, kto šesť rokov sa cmúľa s Harabinom, zrazu niekto mal alibi a tváril sa, že jemu na súdnictve záleží a zrazu on ide súdnictvo čistiť. Tu na tom transparente máte napísanú presne pravdu o dnešnom dni a o skutku, ktorý spáchal Robert Fico. (Reakcia z pléna.) Šesť rokov... Pán Číž, nehanbím sa, nikdy sa nebudem hanbiť pomenovávať pravdu. Šesť rokov sa premiér, najmocnejší muž tejto republiky, šesť rokov sa pri každej jednej... (Prerušenie vystúpenia predsedajúcou.) Laššáková, Jana, podpredsedníčka NR SR 75. Poprosím vás, pán poslanec, venujte sa, venujte sa ústave a v kľude. Áno? Nech sa páči. Matovič, Igor, poslanec NR SR 76. Pani podpredsedníčka, ja sa práveže venujem ústave a nejaký pán kolega Číž mi tu skáče do reči. Takže myslel som, že upozorňujete vašeho člena klubu. Čiže šesť rokov sa premiér tejto krajiny, najmocnejší muž, slepo prizeral na to, ako ľudia sú tu úžerníkmi, úžerníckymi firmami devastovaní na ľudí, ktorí nemôžu vyžiť. Šesť rokov práve váš premiér dal návrh zákona, že ste zrušili maximálny úrok, ktorý si môžu úžernícke firmy pýtať. Práve váš premiér, najmocnejší muž tejto krajiny, zrušil zákon, ktorý chránil ľudí. (Reakcie z pléna.) Neskáčte mi do reči, prosím vás. Laššáková, Jana, podpredsedníčka NR SR 77. Poprosím vás, poprosím vás, pán poslanec, naozaj hovorte k ústave, nehovorte k pánovi premiérovi. Matovič, Igor, poslanec NR SR 78. Hovorím k ústave, myslím si, že, pani predsedajúca... Laššáková, Jana, podpredsedníčka NR SR 79. K ústave hovorte. Matovič, Igor, poslanec NR SR 80. Pani predsedajúca, iba to, že ste zo SMER-u, vás neoprávňuje k tomu, aby ste mi neustále skákali do reči. (Reakcie z pléna.) Hovorím tri minúty. Mohli ste počúvať svojich vlastných poslancov, o čom všetkom tu rozprávali. Ja hovorím stále k téme. Čiže šesť rokov, zopakujem, keďže teda, budem to opakovať dovtedy, dokedy mi budete skákať do reči. Šesť rokov je najmocnejší muž a mohol riešiť súdnictvo. Mohol riešiť, aby ľudia sa mohli konečne domôcť práva. Mohol riešiť, aby súdy rozhodovali spravodlivo. Miesto toho zabezpečí cez svojho ministra spravodlivosti, aby človek usvedčený, usvedčený z korupcie, človek, ktorý kandidoval za stranu SMER, človek, ktorý podľa rozhodnutia Najvyššieho súdu priamo ovplyvňoval svojich kolegov zo SMER-u v košickom mestskom zastupiteľstve a takýmto spôsobom dosiahol nevýhodný predaj nehnuteľností, aby takýto človek bol prepustený na slobodu. Toto je dôkaz toho, ako vašemu predsedovi a kandidátovi, dnes kandidátovi na prezidenta, záleží na súdnictve. Ako mu záleží na spravodlivosti. Šesť rokov sa pri každej jednej príležitosti bozkáva s Harabinom. Cmúľať je synonymum bozkávať, pozrite si to zo Synonymického slovníka. Šesť rokov s týmto človekom sa bozkáva, keď pri každej jednej príležitosti, a nie raz, trikrát z každej strany, a tento človek sa teraz zrazu týždeň pred voľbami bude tváriť, že mu záleží na súdnictve?! A to ma mrzí, že KDH mu v tomto prisluhuje. Že KDH sa nechá zneužiť na to, aby, áno, posvätnú tému ochrany rodiny, aj pre nich, aj pre mňa, nechali použiť jako handru na to, aby sme tu Ficovi robili alibi, že jemu záleží na čistote súdnictva, že jemu záleží na spravodlivosti. Hovno mu záleží na spravodlivosti! (Reakcie z pléna: "Fuj!" ) Šesť rokov tu vládol a nič, nič nedokázal. Nič neurobil pre spravodlivosť. (Reakcia z pléna.) A teraz týždeň pred voľbami jemu zrazu záleží?! Laššáková, Jana, podpredsedníčka NR SR 81. Páni poslanci. Matovič, Igor, poslanec NR SR 82. Na čom mu záleží? Na ničom mu nezáleží, iba na tom, aby bol prezidentom. A toto mi vadí, a preto toto je kšeft. Lebo KDH, bohužiaľ, preto, lebo videlo, že ich kandidát má nízke preferencie, sa nechalo zneužiť na to, aby mu urobilo alibi. Aby zrazu tu mohol byť Robert Fico, ktorý predloží zákon, a spasiteľ. Ja som ten, ktorému záleží na tom, aby ľudia boli spravodlivo súdení, aby ľudia sa domohli práva. Nikdy mu na tom nezáležalo a robil presný opak. Človek, ktorý držal Harabina v úrade, v ktorom ho držal a vždy ho podporoval, ten človek nikdy nedosiahne kredit človeka, ktorému záležalo na spravodlivosti. A toto mi vadí, že na toto sa KDH dalo zneužiť. Aj keď opakujem znova, na téme, ktorú KDH predložilo, aj mne záleží. Ale myslím si, že KDH z pozície, ktorú malo, a vedeli, že záleží Ficovi na tom, na čom záleží, mohli aspoň tlačiť na to, aby predseda parlamentu dodržal svoj sľub, ktorý dal na grémiu, kedy povedal, že tento bod bude prerokovávaný úplne posledný po prezidentských voľbách. Miro Kadúc na začiatku tejto schôdze upozornil na tento chlapský sľub, podotýkam, chlapský sľub. Čo na to odpovedal pán predseda parlamentu? "Pán poslanec Kadúc, všetky body sú politické." Ja si myslím, že predseda parlamentu hrubo zneužil svoju moc, lebo svoj vlastný návrh, hoci ho predkladal medzi poslednými poslancami na túto schôdzu, zaradil ako prvý poslanecký návrh. Jednoducho zvýhodnil samého seba. (Potlesk.) Hrubo zneužil svoju moc na to, aby zvýhodnil samého seba. Ak by ten bod, okej, ak by ho nedal na samý koniec, ak by ho dal pomedzi všetkých nás ostatných, všetci sa tu tvárime, že sme si tu rovní a on je iba rovnejší z rovných, ale jeden z nás, ak by ho dal presne v tom poradí, ako ho podal do podateľne s poslancom Hrušovským, bolo by to fér a nehovoril by som nič. Ale on ho dal ako prvý poslanecký návrh a predbehol všetkých ostatných poslancov, ktorí svoje návrhy dávali niekoľko týždňov predtým. To je čisté chrapúnstvo a zneužitie moci. A toto vy kryjete. Môžte sa za toto hanbiť. Ak by bol fér, nechá to v poradí alebo dá to na samý koniec. (Reakcia z pléna.) Aký rokovací poriadok? Že jemu to umožňuje urobiť? Áno, umožňuje. Ale je to zneužitie a popretie svojho chlapského slova. Neporušil zákon, ja viem. Ale v tejto slov..., v tejto krajine to je tak normálne. Politici si napíšu zákony tak, aby mohli kradnúť legálne, aby mohli robiť chrapúnske kroky legálne. A na konci aby povedali, že nič som neporušil. Pani spravodajkyňa, neskáčte mi do reči. (Reakcia spravodajkyne.) Myslím si, že keď poviem o niekom, že urobí chrapúnsky krok, jak urobil predseda parlamentu, tak to nie je vulgárne, je to pomenovanie skutku. Takže neskáčte mi do reči. Čiže čistiť súdnictvo od ľudí, ako je Harabin, od, dosiahnuť v súdnictve, aby konečne súdy rozhodovali spravodlivo pre ľudí, je záslužný a dobrý krok. Ale ja nikdy to neuverím, že takýto úmysel a takýto dobrý úmysel má človek, ktorý tu šesť rokov bol najmocnejším človekom a všetky kroky, ktoré robil, boli v presnom opaku s tým, čo teraz týždeň pred voľbami proklamuje. Na druhej strane chrániť rodinu aj možno trošku bezzubým ustanovením v ústave, že teda manželstvo je zväzok muža a ženy, ale aj takto symbolicky ju chrániť, je dobrý a podľa môjho názoru správny úmysel. Ale takisto otvoriť túto tému týždeň pred voľbami, si myslím, že skôr iba dopomáha tomu, že ľudia na Slovensku to nebudú vnímať tak, ako to vnímať mohli, ja som čakal, a by sa pre to nadchli. Možno práveže kvôli tomuto kšeftu, ktorý KDH a SMER spolu spravili, budú ľudia na to pozerať, práve aj na túto tému, trošku menej s rešpektom a skorej s dešpektom, lebo jednoducho budú za tým vidieť stále iba ten kšeft. Ja som čakal, že KDH keď po obrovskom, obrovskej demonštrácii ľudí práve za túto tému, 70-tisíc ľudí v ulici v Košiciach v septembri minulého roku, že KDH s tou témou príde v októbri, príde v novembri, príde v decembri. A nič. Jednoducho prišlo KDH až vtedy, kedy to presne vyšlo tak, že druhé čítanie bude pred, medzi prvým a druhým kolom. A z tohto pohľadu je to vypočítavé. Nehnevajte sa v KDH, hnevajte sa, nehnevajte sa, je mi to ukradnuté v SMER-e, jednoducho ste čistí vypočítavci, ktorí ste to naplánovali tak, aby to vyšlo, aby ste tu hrali jedni na to, že vám záleží na čistote súdnictva, zrazu, po šiestich rokoch, čo ste robili všetko proti tomu, a druhí na to, že vám záleží na rodine, hoci doteraz ste tie kroky nevyužili a vtedy, keď vy ste vládli, som takúto snahu nevidel. Čiže ak by, ak by tento návrh zákona prišiel, prišiel po voľbách, a myslím si, že nič by sa nestalo, s radosťou by som za neho hlasovať, teraz budem za neho hlasovať, ale nie s tou radosťou. O tú radosť ste ma obrali, lebo ten proces, akým ste to urobili, je podľa mňa zlý. Keď niektorí kolegovia v rozprave dosť dlhú časť venovali prezidentským voľbám, teraz neviem, pani predsedajúca tých kolegov nezastavila a dúfam teda, že nezastaví ani mňa, v tejto spojitosti by som chcel sa zamyslieť nad tým porovnaním, že keď tu teraz niekto ide porovnávať človeka, o ktorom jediný zádrhel, ktorý na neho máme, je to, že jeho oponent povie, že je scientológ, a druhý zádrhel, že poskytoval pôžičky ľuďom alebo dával, doprial ľuďom si kúpiť na splátky, a na druhej strane máme človeka, o ktorom šesť rokov presne vieme, čo robí. Som chcel zopakovať, že Robert Fico je ten, ktorý zmenil zákon tak, aby tí kamaráti, ktorí si postavia slnečné elektrárne po Slovensku, mohli dostávať dotácie na úkor všetkých ľudí a firiem na Slovensku vo výške 300 mil. eur ročne, na ktoré sa skladajú ľudia cez vyššie účty elektriny a na 15 rokov dopredu. Čiže priama škoda 4,5 mld. eur. Druhých 300 mil. zobral ľuďom tejto krajiny tak, že nevyužil príležitosť odkúpiť SPP a zase doprial svojim kamarátom z J&T, aby si kúpili polovičný podiel v SPP a mali ročný výnos 300 mil. eur. To je ďalšia škoda ročne za 300 mil. eur. Ďalšie je to, že každým rokom za šesť rokov, ktorý vládol, spáchal 3,8 mld. eur ročne deficit štátneho rozpočtu. Keď tieto tri škody, iba tri zločiny Roberta Fica spočítam, je to 4,35 mld. eur ročne, a na druhej strane my ideme odsudzovať človeka, o ktorom iba jeho protikandidát hovorí, že je vraj scientológ, a nikto mu to nedokázal. Ja si myslím, že to ako by sme porovnávali dve strany, na ktorej by bolo tisíc krížikov a tisíc hriechov a na druhom jeden s otáznikom. Pripadá mi to minimálne nefér a pevne verím, že tento, tuto ľudia tej, tej očierňujúcej, špinavej kampani v prezidentských voľbách neuveria. Čiže iba zhrniem. Súhlasím aj s jedným, aj s druhým. Chráňme rodinu, aj keď zároveň treba priznať, že tým, čo KDH predkladá a v návrhu, pod ktorý som aj ja samostatne podpísaný, v tom samostatnom, dosiahneme iba to, že to bude napísané v ústave a vôbec nezabránime nejakým registrovaným partnerstvám. Myslím, že to priznal aj niekto z KDH, ale teda určite to povedal aj Robert Fico. Čiže vôbec nezabránime tomu, aby tu v budúcnosti mohli byť registrované partnerstvá, aby si tým pádom vzhľadom na rozsudky Európskeho súdu pre ľudské práva registrované partnerstvá nemohli osvojovať deti a tým pádom nezaviedli sme aj adopcie detí pre homosexuálov. Považujem to za dôležité na túto skutočnosť upozorniť, lebo v pripadá mi, že niektorí z nás si myslia, že keď toto ustanovenie dostaneme do ústavy, tak zrazu sme vyriešili problémy ochrany rodiny a ochrany možno pred zvrhlosťami typu, aby si homosexuáli adoptovali deti heterosexuálnych rodičov. Vôbec toto týmto nedosiahneme, dosiahneme iba pro forma konštatovanie v ústave, že, áno, manželstvo patrí mužovi a žene, ale ničím nezabránime, aby mohli vzniknúť registrované partnerstvá, ktoré budú mať, vykazovať všetky znaky de facto manželstva, len sa tak nebudú volať. Takže v tomto si treba naliať čistého vína. Napriek tomu tento návrh zákona podporím, či samostatný, či spojený, je mi to jedno, ale považoval som za dôležité odsúdiť spôsob, ako k nemu ste nie že prišli, ale ako ste si načasovali jedna aj druhá strana tento návrh zákona pred prezidentské voľby, aby ste sa hlavne v tomto prípade pri KHD, pán predseda, keď to možno bolo pochopené trochu inak, nechcel som nejakým spôsobom obviniť KDH z toho, že by nezáležalo na tejto téme. Ako viem, že KDH záleží na tejto téme, ale predkladať to vypočítavo, tesne medzi dve kolá prezidentských volieb, alebo teda pred prezidentské voľby, mi nepripadá úprimné. Ale hlavne mi vadí, že ste tým, že ste sa dohodli na spoločnom návrhu zákona takýmto spôsobom a že ste nestáli si za tým, aby ten návrh bol predložený až po prezidentských voľbách, že ste dovolili vytvoriť SMER-u ilúziu medzi ľuďmi, že im záleží na súdnictve a ešte viac, čo by malo vadiť aj vám, že ste SMER-u dovolili vytvoriť ilúziu, že niekedy SMER-u záležalo na rodine. Ja som tu nepostrehol žiaden návrh zákona, ktorý by SMER tu predkladal, ktorý by chránil rodinu, ktorý by chránil manželstvo, žiadne takéto vyjadrenia som nepostrehol za šesť rokov vlády, v ktorej vládne Robert Fico. Tým, že ste sa na tomto kroku dohodli, ktorého cieľ je dobrý, ja uznávam ten cieľ, a že ste sa na tomto kroku dohodli, že ho vlastne odprezentujete presne pred prezidentskými voľbami, ste de facto sa nechali zneužiť na to, aby ste urobili kampaň Robertovi Ficovi ako človeku, ktorý je konzervatívny, ktorý je pomaly najväčší katolík na Slovensku, sám to povedal, že má lepší katolícky profil ako priemerný poslanec KDH, a dovolili ste mu, aby konzervatívny volič, aby veriaci volič si povedal, že vlastne však ten Fico je náš. Toto je na tomto kroku zlé a za tento krok tento krok odsudzujem. Ďakujem pekne.